CELEX: 52015XG0120(01)
Language: lt
Date: 2015-01-20
Title: Tarybos išvados dėl verslumo švietimo ir mokymo srityje

20.1.2015   
            
            
               LT
            
            
               Europos Sąjungos oficialusis leidinys
            
            
               C 17/2
            
         Tarybos išvados dėl verslumo švietimo ir mokymo srityje
   (2015/C 17/02)
   EUROPOS SĄJUNGOS TARYBA,
   PRIMINDAMA POLITINĮ ŠIO KLAUSIMO KONTEKSTĄ, IŠDĖSTYTĄ ŠIŲ IŠVADŲ PRIEDE, VISŲ PIRMA EUROPOS VADOVŲ TARYBOS PASTAROJO METO RAGINIMĄ „SKATINTI VERSLUMO APLINKĄ IR DARBO VIETŲ KŪRIMĄ“ (1),
   ATSIŽVELGDAMA Į VERSLUMO APIBRĖŽTĮ, NAUDOJAMĄ 2006 M. REKOMENDACIJOJE DĖL BENDRŲJŲ VISĄ GYVENIMĄ TRUNKANČIO MOKYMOSI GEBĖJIMŲ (2),
   PABRĖŽIA, KAD
   
            
               1.
            
            
               Tiek verslumas, tiek švietimas yra Europos pažangaus, tvaraus ir integracinio augimo strategijos „Europa 2020“ prioritetai.
            
         
            
               2.
            
            
               Verslios mąstysenos vystymas piliečiams gali suteikti didelės naudos profesiniame ir asmeniniame gyvenime.
            
         
            
               3.
            
            
               Verslumo ugdymas švietimo ir mokymo srityje gali padidinti įsidarbinimo ir savarankiško darbo galimybes, paskatinti aktyvų pilietiškumą, taip pat skatinti švietimo ir mokymo įstaigas tapti atviresnėmis ir gebančiomis prisitaikyti.
            
         
            
               4.
            
            
               Verslumo ugdymu švietimo ir mokymo srityje turėtų būti siekiama visiems besimokantiesiems, nepaisant jų lyties, socialinių ir ekonominių aplinkybių ar specialiųjų poreikių, suteikti įgūdžių ir gebėjimų, reikalingų versliai mąstysenai ir verslumo gebėjimams ugdyti.
            
         
            
               5.
            
            
               Verslumo ugdymas švietimo ir mokymo srityje taip pat gali besimokantiesiems suteikti įgūdžių, gebėjimų ir paramą, kurių reikia kuriant naujas įmones, pavyzdžiui, MVĮ arba socialinių įmonių forma.
            
         
            
               6.
            
            
               Verslumui reikia ne tik tokių pagrindinių įgūdžių kaip raštingumas ir mokėjimas skaičiuoti, bet ir laipsniško įvairių gebėjimų ugdymo nuo ankstyvo amžiaus. Šie gebėjimai apima, pavyzdžiui, kūrybiškumą ir iniciatyvos jausmą, problemų sprendimą ir kritinį mąstymą, sprendimų priėmimą ir rizikavimą, gebėjimą prisitaikyti ir atkaklumą, savidiscipliną ir atsakomybės jausmą, lyderiavimą ir kolektyvinį darbą, planavimą ir organizacinius gebėjimus, socialinio, ekonominio ir kultūrinio konteksto suvokimą, taip pat kalbų mokėjimą ir gebėjimą įtikinti.
            
         
            
               7.
            
            
               Verslumo įgūdžiai ir gebėjimai turėtų būti ugdomi visais švietimo ir mokymo lygiais ir, kiek įmanoma, visose mokymo programose taip, kad būtų užtikrintas nuolatinis jų vystymas, o dėmesys būtų skiriamas tam, kad būtų pasiekti verslumo mokymosi rezultatai.
            
         
            
               8.
            
            
               Švietimo ir mokymo įstaigos, reaguodamos į greitai besikeičiančias aplinkybes, kurias lemia technologijos, globalizacija ir kintantys įgūdžių poreikiai, turėtų pačios dėti pastangas būti kūrybingesnės ir novatoriškesnės. Mokytojai, dėstytojai ir švietimo bei mokymo įstaigų vadovai turėtų būti skatinami ugdyti verslumo įgūdžius, gebėjimus ir verslią mąstyseną, o įstaigos turėtų užtikrinti kūrybingą ir novatorišką mokymosi aplinką ir aktyviai skatinti bendradarbiauti su platesne bendruomene.
            
         
            
               9.
            
            
               Švietimo bei mokymo įstaigų ir verslo įmonių, ypač MVĮ, partnerystės gali padėti puoselėti glaudesnį švietimo bei mokymo ir profesinės sferos bendradarbiavimą. Todėl verslo įmonės ir verslo organizacijos turėtų būti skatinamos remti verslumo ugdymą švietimo ir mokymo srityje, pavyzdžiui, numatant fizines ar virtualias platformas, skirtas tokioms partnerystėms ir mokymuisi darbo vietoje skatinti.
            
         
            
               10.
            
            
               Žinių trikampio – švietimo, mokslinių tyrimų ir inovacijų – integracija, pavyzdžiui, ta, kurią remia Europos inovacijos ir technologijos institutas (EIT), skatina mokymo ir mokymosi procesą, stimuliuoja kūrybinį mąstymą ir novatoriškas nuostatas bei metodus, o tai dažnai paskatina kurti naują verslą.
            
         
            
               11.
            
            
               Magistrantūros ir doktorantūros lygio švietimo ir mokymo veikla, pavyzdžiui, ta, kurią vykdo EIT žinių ir inovacijos bendrijos, taip pat padeda skatinti su inovacijomis susijusių įgūdžių vystymą, vadybinių bei verslumo įgūdžių bei gebėjimų gerinimą ir mokslo darbuotojų bei studentų judumą.
            
         
            
               12.
            
            
               Neformalusis mokymasis ir savišvieta, taip pat savanoriška veikla irgi gali svariai prisidėti prie verslumo įgūdžių, gebėjimų ir verslios mąstysenos ugdymo.
            
         PRAŠO VALSTYBIŲ NARIŲ, LAIKANTIS NACIONALINĖS PRAKTIKOS IR TINKAMAI ATSIŽVELGIANT Į SUBSIDIARUMO PRINCIPĄ IR INSTITUCIJŲ AUTONOMIJĄ:
   
            
               1.
            
            
               Skatinti koordinuoto požiūrio į verslumo ugdymą plėtojimą visoje švietimo ir mokymo sistemoje, be kita ko, pavyzdžiui, susiejant švietimo ir kitas atitinkamas ministerijas, sudarant palankesnes sąlygas įmonėms ir verslininkams, taip pat ne pelno sektoriui, įsitraukti į visų lygmenų planavimo ir įgyvendinimo veiklą (įskaitant švietimo bei mokymo įstaigų ir verslo įmonių partnerystes) ir skatinant atlikti specialius vertinimus ir stebėseną.
            
         
            
               2.
            
            
               Raginti įtraukti verslumo įgūdžius ir gebėjimus į pirminio mokytojų ir dėstytojų ugdymo programas ir į tęstinio profesinio tobulinimosi programas.
            
         
            
               3.
            
            
               Skatinti verslumo ugdymo bei mokymo ir profesinio rengimo sinergijas, siekiant padėti įgyti verslumo bendrąją kompetenciją ir parodyti, kad įmonės sukūrimas yra profesinės veiklos galimybė.
            
         
            
               4.
            
            
               Skatinti ir remti studentų įmonių kūrimo iniciatyvas, pavyzdžiui, skatinant atitinkamos mokymosi aplinkos sukūrimą, patikimų profesinio orientavimo paslaugų teikimą visais švietimo ir mokymo lygiais ir – ypač aukštojo mokslo ir profesinio rengimo ir mokymo srityse – sudarant sąlygas asmenims, norintiems tapti verslininkais, naudotis mentorių paslaugomis ar verslo inkubatoriais.
            
         
            
               5.
            
            
               Sudaryti palankesnes sąlygas verslininkams įsitraukti į mokymosi procesą ir tai skatinti, taip pat pasinaudoti buvusių absolventų patirtimi, pavyzdžiui, kviečiant verslininkus į švietimo ir mokymo įstaigas padiskutuoti apie savo patirtį su studentais, mokytojais ir dėstytojais arba sudarant galimybes mokytis darbo vietoje, atlikti stažuotes ir pameistrystes.
            
         
            
               6.
            
            
               Jei įmanoma, vertinant verslumo ugdymo ir mokymo kokybę ir veiksmingumą pasinaudoti informacija apie absolventų profesinį kelią.
            
         
            
               7.
            
            
               Propaguoti praktinę verslumo patirtį, pavyzdžiui, kūrybinius iššūkius, startuolius, verslo imitavimo užduotis arba mokymąsi vykdant verslumo projektus, atsižvelgiant į poreikį laikytis tam tikram amžiui pritaikyto požiūrio.
            
         
            
               8.
            
            
               Atkreipti dėmesį į Verslumo ugdymo teminės darbo grupės atliktą darbą.
            
         
      
         Ypatingą dėmesį skiriant aukštajam mokslui, atsižvelgiant į institucijų autonomiją:
      
   
   
            
               9.
            
            
               Remti aukštojo mokslo įstaigas joms stengiantis plėtoti tikslines priemones, skirtas institucinių pokyčių valdymui ir tolesniam organizaciniam vystymuisi, ypač kiek tai susiję su verslesnės ir novatoriškesnės mąstysenos skatinimu.
            
         
            
               10.
            
            
               Skatinti naudoti internetinę priemonę „HEInnovate“ (3) kaip būdą padėti aukštojo mokslo įstaigoms kurti veiksmingas verslesnių ir novatoriškesnių pajėgumų vystymo strategijas, gerinant supratimą apie iškeltus klausimus bei problemas ir teikiant gaires, kaip jas spręsti.
            
         
            
               11.
            
            
               Atsižvelgiant į novatoriškos doktorantūros principus (4), kuriais akcentuojama, kad aukšto lygio mokslinių tyrimų siekis yra itin svarbus, pabrėžti pradedančiųjų mokslo darbuotojų kaip asmenų, kurie perkelia žinias į neakademinį pasaulį, vaidmenį, visų pirma atitinkamais atvejais skatinant doktorantų prieigą prie pramonės ir kitų susijusių darbo rinkos sektorių, taip pat įvairių perduodamų įgūdžių, įskaitant verslumą, įgijimą pasitelkiant tinkamą mokymą ar praktinę patirtį.
            
         
      
         Ypatingą dėmesį skiriant mokykloms, profesiniam rengimui ir suaugusiųjų mokymuisi, atsižvelgiant į institucijų autonomiją:
      
   
   
            
               12.
            
            
               Skatinti teikti tokias paslaugas, kuriomis būtų padedama mokykloms ir profesinio rengimo bei suaugusiųjų mokymosi įstaigoms bei paslaugų teikėjams rasti partnerių tarp verslo ir socialinio verslo atstovų.
            
         
            
               13.
            
            
               Skatinti profesinio rengimo ir mokymo įstaigų pastangas remti studentų įmonių kūrimą keičiantis gerosios praktikos pavyzdžiais ir intensyvinant ryšius su verslu ir socialinėmis įmonėmis.
            
         
            
               14.
            
            
               Skatinti rengti pameistrystės programas ir kitas mokymosi darbo vietoje iniciatyvas, turinčias verslumo aspektų, ir plėsti galimybes jose dalyvauti.
            
         
            
               15.
            
            
               Skatinti suaugusiųjų mokymosi paslaugų teikėjus, jei įmanoma, integruoti verslumo įgūdžius ir gebėjimus į teikiamas paslaugas arba rengiant konkrečiai tam skirtus kursus.
            
         PRAŠO VALSTYBIŲ NARIŲ IR KOMISIJOS JŲ ATITINKAMOS KOMPETENCIJOS SRITYSE
   
            
               1.
            
            
               Glaudžiai bendradarbiaujant su programos „ET 2020“ Universaliųjų gebėjimų darbo grupe ištirti galimybę parengti verslumo kaip bendrosios kompetencijos orientacinius metmenis (5), parodant skirtingus šios kompetencijos elementus ir laikantis mokymosi rezultatais bei lygiais grindžiamo požiūrio, ir įvertinti šių metmenų parengimo naudą. Taip būtų skatinamas skirtingų lygių švietimo ir mokymo įstaigų koordinuotas požiūris, taip pat būtų padedama atsižvelgti į neformaliojo mokymosi ir savišvietos rezultatus.
            
         
            
               2.
            
            
               Sudaryti palankesnes sąlygas keistis idėjomis ir gerosios praktikos pavyzdžiais nacionaliniu ir Europos lygiu, pavyzdžiui, per programos „ET 2020“ Universaliųjų gebėjimų darbo grupę, siekiant sustiprinti verslumo ugdymą švietimo ir mokymo srityje.
            
         
            
               3.
            
            
               Išnagrinėti, kokią pridėtinę vertę turėtų piliečiams skirto įrankio, kuriuo jie galėtų įvertinti savo verslumo gebėjimą, sukūrimas Europos lygmeniu, taip pat išsiaiškinti, ar šiuo metu yra sukurta panašių įrankių.
            
         
            
               4.
            
            
               Visapusiškai panaudoti „Erasmus+“ potencialą remiant verslumo ugdymą, pavyzdžiui, skatinant integruoti švietimo ir verslo bendradarbiavimą į aukštojo mokslo žinių sąjungas ir profesinio rengimo ir mokymo sektorių įgūdžių sąjungas. Visų pirma, atsižvelgti į Europos politikos eksperimentinių priemonių iniciatyvos, susijusios su praktine verslumo patirtimi, rezultatus.
            
         
            
               5.
            
            
               Skatinti mokytojų ir dėstytojų verslumo įgūdžių ir gebėjimų ugdymą, pavyzdžiui, rengiant projektus, kuriais sutelkiami mokytojų bei dėstytojų tinklai ir skatinamas dabartinių verslininkų indėlis, arba ruošiant naujus kursus ar išteklius, įskaitant ir skaitmenines bei mokymosi internetu priemones.
            
         
            
               6.
            
            
               Jaunimo garantijų iniciatyvos kontekste išnagrinėti būdus, kaip skatinti jaunuolius imtis verslo veiklos pasitelkiant atitinkamą mokymą, gerinant švietimo bei mokymo įstaigų ir profesinio pasaulio bendradarbiavimą siekiant identifikuoti tuos jaunuolius, kurie galėtų pasinaudoti šia iniciatyva, skatinant, kad šios iniciatyvos dalyviai mokytųsi verslumo, ir nurodant verslo startuolius kaip galimą karjeros kelią.
            
         
            
               7.
            
            
               Apsvarstyti, kaip geriausia panaudoti kitus Europos išteklius, pavyzdžiui, Europos socialinį fondą, siekiant remti verslumo ugdymo skatinimą švietimo ir mokymo srityje.
            
         
            
               8.
            
            
               Remti verslininkų ir švietimo bei mokymo įstaigų bendradarbiavimą siekiant parengti novatoriškus švietimo srities sprendimus, pavyzdžiui rengiant konkursus ir pasitelkiant verslo inkubatorius.
            
         
            
               9.
            
            
               Remti bendradarbiavimą ir keitimąsi informacija su tinklais ir organizacijomis regioniniu, nacionaliniu ir Europos lygiu, taip įgyjant patirties ir ekspertinių žinių, kaip gerinti verslumo ugdymą švietimo ir mokymo srityje ir kaip plėtoti priemones bei metodiką, skirtus verslumo kaip bendrosios kompetencijos ugdymui skatinti.
            
         
            
               10.
            
            
               Atsižvelgiant į Verslumo mokymosi ir kompetencijos duomenų ir rodiklių ekspertų grupės atliktą darbą ir tinkamai dalyvaujant Rodiklių ir lyginamųjų standartų nuolatinei grupei, toliau nagrinėti poreikį ir galimybę apibrėžti verslumo ugdymo rodiklius siekiant išplėsti įrodomųjų faktų bazę ir padėti nustatyti geriausios praktikos sritis.
            
         
            
               11.
            
            
               Ištirti nemokamų ir atvirų skaitmeninių ir internetinių priemonių, kurios padėtų lengviau įgyti verslumo bei inovacinių įgūdžių ir gebėjimų, sukūrimo potencialą, taip pat išnagrinėti galimybes bendradarbiauti su atvirojo kodo bendruomene siekiant propaguoti nemokamas verslui skirtas priemones ir teikti mokymą, susijusį su tokiomis priemonėmis.
            
         
      
         Ypatingą dėmesį skiriant aukštajam mokslui, atsižvelgiant į institucijų autonomiją:
      
   
   
            
               12.
            
            
               Skatinti sinergiją su mokslinių tyrimų ir inovacijų sektoriumi siekiant propaguoti iniciatyvas, skirtas verslumo įgūdžių ir gebėjimų lavinimui bei plėtimui.
            
         
            
               13.
            
            
               Remti tolesnį „HEInnovate“, kaip priemonės verslioms ir novatoriškoms aukštojo mokslo įstaigoms, plėtojimą, pritaikymą ir sklaidą, atsižvelgiant į įrodomuosius faktus, surinktus šią priemonę taikant tose aukštojo mokslo įstaigose, kurios nusprendė dalyvauti, naudojant EBPO nacionalinių apžvalgų išvadas ir sudarant palankesnes sąlygas reguliariai keistis informacija su valstybėmis narėmis ir aukštojo mokslo įstaigų suinteresuotaisiais subjektais.
            
         
            
               14.
            
            
               Paprašyti EIT ištirti EIT „sertifikuoto inovacijų kūrėjo ir verslininko“ ženklo, kuris šiuo metu kuriamas, potencialą, susieti tai su savo bendra švietimo darbotvarke ir plačiai paskleisti rezultatus, laikantis EIT informavimo veiklos darbotvarkės, tuo pačiu vengiant bet kokios papildomos administracinės naštos.
            
         
            
               15.
            
            
               Pasinaudoti, atitinkamais atvejais, aukštojo mokslo verslumo potencialu, identifikuojant skatinimo veiksnius mokymo programose, užklasinio ugdymo programose ir instituciniu požiūriu, skatinant juos naudoti plačiau aukštojo mokslo įstaigose ir kitais švietimo lygiais ir pasinaudojant atitinkamais tyrimais apie tokio potencialo rėmimą.
            
         
            
               16.
            
            
               Apsvarstyti universitetų ir įmonių forumo vaidmenį ir poveikį, visų pirma jo verslumo sektoriaus rekomendaciją, siekiant kurti novatoriškus metodus ir aktyvinti mainus su verslumu susijusiomis temomis bendrose universitetų ir įmonių veiklos srityse.
            
         
      
         Ypatingą dėmesį skiriant mokykloms, profesiniam rengimui ir suaugusiųjų mokymuisi, atsižvelgiant į institucijų autonomiją:
      
   
   
            
               17.
            
            
               Ištirti potencialą panaudoti projektą „Entrepreneurship360“ kaip priemonę padėti mokykloms ir profesinio rengimo ir mokymo įstaigoms nustatyti savo privalumus ir trūkumus verslumo srityje ir imtis atitinkamų veiksmų.
            
         
            
               18.
            
            
               Remti mokytojų ir dėstytojų ryšių palaikymą ir verslumo ugdymo projektų rengimą, pavyzdžiui, pasitelkiant „eTwinning“ ir EPALE platformas.
            
         
            
               19.
            
            
               Ištirti Europos verslo forumo profesinio rengimo ir mokymo klausimais potencialą, visų pirma atitinkamais atvejais atsižvelgiant į jo rezultatus ir rekomendacijas dėl verslumo.
            
         
            
               20.
            
            
               Europos pameistrystės aljanse skatinti iniciatyvas, kuriomis lavinami ir plečiami verslumo įgūdžiai ir gebėjimai vykdant pameistrystės ir kitas mokymosi darbo vietoje programas.
            
         ATSIŽVELGIA Į KOMISIJOS KETINIMĄ
   
            
               1.
            
            
               Praturtinti verslumo ugdymo įrodomųjų faktų bazę atliekant atitinkamus tyrimus, pavyzdžiui, tinklo „Eurydice“ teminę ataskaitą, kurią planuojama pateikti 2015 m.
            
         
            
               2.
            
            
               Ne vėliau kaip 2016 m. pirmąjį pusmetį pateikti ataskaitą dėl priemonės „HEInnovate“ ir jos metodikos paplitimo bei poveikio ir pateikti atitinkamas rekomendacijas dėl tolesnio jos plėtojimo.
            
         PRAŠO KOMISIJOS
   užtikrinti būtiną vidaus procedūrų koordinavimą, kad į tolesnę su šiomis išvadomis susijusią veiklą būtų įtrauktos visos švietimo ir mokymo sritys.
   
      (1)  Žr. dok. EUCO 79/14, 15 puslapį, paskutinę pastraipą.
   
      (2)  Šiame tekste terminas „verslumas“ vartojamas „iniciatyvos ir verslumo“ reikšme, kaip apibrėžta 2006 m. rekomendacijoje, ir reiškia „žmogaus sugebėjimą idėjas paversti veiksmais. Jis reiškia kūrybiškumą, novatoriškumą ir pasirengimą rizikuoti bei gebėjimą planuoti ir valdyti projektus siekiant iškeltų tikslų. Tai kiekvienam žmogui praverčia ne tik kasdieniame gyvenime namuose ir visuomenėje, bet ir darbe, nes turint šį gebėjimą galima suprasti su darbu susijusį kontekstą ir išnaudoti galimybes, be to, tai yra konkretesnių įgūdžių ir žinių, kurios būtinos tiems, kurie pradeda socialinę ar komercinę veiklą, pagrindas. Tai turėtų apimti supratimą apie etines vertybes ir skatinti gero valdymo principą.“.
   
      (3)  https://heinnovate.eu/intranet/main
   
      (4)  Kaip patvirtinta 2011 m. lapkričio mėn. Tarybos išvadose dėl aukštojo mokslo modernizavimo (OL C 372, 2011 12 20, p. 39, 10 punktas).
   
      (5)  Atsižvelgiant į bendrųjų gebėjimų metmenis, išdėstytus 2006 m. Europos Parlamento ir Tarybos rekomendacijoje (OL L 394, 2006 12 30).
   
      PRIEDAS
      Politinis kontekstas
      
                  1.
               
               
                  2006 m. gruodžio 18 d. Europos Parlamento ir Tarybos rekomendacija dėl bendrųjų visą gyvenimą trunkančio mokymosi gebėjimų (1);
               
            
                  2.
               
               
                  2009 m. gegužės 12 d. Tarybos išvados dėl Europos bendradarbiavimo švietimo ir mokymo srityje strateginės programos („ET 2020“) (2);
               
            
                  3.
               
               
                  2009 m. lapkričio 26 d. Tarybos ir Taryboje posėdžiavusių valstybių narių Vyriausybių atstovų išvados dėl švietimo vaidmens plėtojimo visapusiškai veikiančiame žinių trikampyje (3);
               
            
                  4.
               
               
                  2010 m. kovo 16 d. Tarybos išvados dėl 2020 m. Europos strategijos (4);
               
            
                  5.
               
               
                  Tarybos išvados dėl aukštojo mokslo modernizavimo (5);
               
            
                  6.
               
               
                  2012 m. gruodžio 20 d. Tarybos rekomendacija dėl neformaliojo mokymosi ir savišvietos rezultatų patvirtinimo (6);
               
            
                  7.
               
               
                  2014 m. gegužės 20 d. Tarybos išvados dėl jaunimo verslumo propagavimo siekiant remti jaunų žmonių socialinę įtrauktį (7);
               
            
                  8.
               
               
                  2014 m. gegužės 20 d. Tarybos išvados dėl veiksmingo mokytojų rengimo (8);
               
            
                  9.
               
               
                  2014 m. birželio 26–27 d. Europos Vadovų Tarybos išvados, ypač I priedas „Strateginė Sąjungos kintančiame pasaulyje darbotvarkė“ (9);
               
            ir
      
                  1.
               
               
                  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Švietimo persvarstymas. Investavimas į gebėjimus siekiant geresnių socialinių ir ekonominių rezultatų“ (10), 2012 m. lapkričio mėn.;
               
            
                  2.
               
               
                  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Veiksmų planas „Verslumas 2020“. Verslumo dvasios atkūrimas Europoje“ (11), 2013 m. sausio mėn.
               
            
         (1)  OL L 394, 2006 12 30, p. 10.
      
         (2)  OL C 119, 2009 5 28, p. 2.
      
         (3)  OL C 302, 2009 12 12, p. 3.
      
         (4)  Dok. 7586/10.
      
         (5)  OL C 372, 2011 12 20, p. 36.
      
         (6)  OL C 398, 2012 12 22, p. 1.
      
         (7)  OL C 183, 2014 6 14, p. 18.
      
         (8)  OL C 183, 2014 6 14, p. 22.
      
         (9)  Dok. EUCO 79/14, p. 15.
      
         (10)  Dok. 14871/12 + ADD 1.
      
         (11)  COM(2012) 795 final.